يمه ذول اهل القصر ما لاعبوني
يمه من شافوني اجيت اتنادسوا واستغربوني
\يمه ماسموني بأسمي وكَالوا هذا ابن الفقير وشتموني
وكَالوا هذا ابن الصريفه وعيروني
يمه جاهو الفقير شسوه من نجله بعمرهم؟
يمه جا هي الصريفه شماخذه وضايج قصرهم؟
يمه كَالوا لاتمر منا بعد بالك تشم ريحة وردنه
وكَالوا بجدمك الحافي نخاف يتسرب عكَدنه
يمه عدهم كلشي عدهم واحنه بس الماكو عدنه
يمه لعابات عدهم مدري شنهي واني لعاباتي طين
ويمه حتى ثيابهم مستغربتني يعاتبن ثوبي الحزين
يمه جا ليش احنه فقره؟وليش اهلهم زناكَيل؟
يمه دين الفقره متعب خلنبدله بغير دين
وليش ماعدنه قصرعالي مثلهم؟
موش ابونه اليبني هاي قصورهم كل هالسنين؟
وليش ماعدنه ورد يمه مثلهم؟
موش ابونه اليزرعلهم بساتين؟
يمه مو كَلتيلي مره بنادم اطباعه تهم مايهم لونه؟
يمه ثاري بس ألكَمربالدنيا يحبنه
أعلينه يسهر دوم ماغمض عيونه
يمه خاف الكَمر هم ينباع والهم يشترونه
يمه امس مر بينه فارس
خضرن دمعاتنه بروحه سوالف
لونه لون وجوهنه ويحجي مثلنه
يمه والعباس جنه من الصرايف
سولفنه شكثر سولف كلهن سوالف جديده
يمه كَال ألحكَه بيد الغير جاشيسوي بيده
ويمه كال السجج كثره
الفرح بالسجه البعيده
يمه والعباس هو البعد هذا
يمه من كل الفرح هلهل بعيده